Saudi Aramco แม่เหล็กตลาดหุ้นโตเกียว
ถือเป็นข่าวใหญ่สุดข่าวหนึ่งของตลาดหุ้นโตเกียวเลยทีเดียว เมื่อหนังสือพิมพ์วอลล์สตรีท เจอร์นัล รายงานว่า Saudi Aramco บริษัทพลังงานใหญ่ที่สุดของโลก กำลังพิจารณาเสนอขายหุ้นต่อสาธารณชนเป็นครั้งแรก (IPO) ในตลาดหลักทรัพย์โตเกียว ประเทศญี่ปุ่น แทนที่จะเป็นตลาดหลักทรัพย์นิวยอร์กของสหรัฐอเมริกา, ตลาดหุ้นลอนดอนของอังกฤษ หรือตลาดหุ้นฮ่องกง บนเกาะฮ่องกง
1 ก.ย. 2562

พลวัตปี 2019 : สุภชัย ปกป้อง
ถือเป็นข่าวใหญ่สุดข่าวหนึ่งของตลาดหุ้นโตเกียวเลยทีเดียว เมื่อหนังสือพิมพ์วอลล์สตรีท เจอร์นัล รายงานว่า Saudi Aramco บริษัทพลังงานใหญ่ที่สุดของโลก กำลังพิจารณาเสนอขายหุ้นต่อสาธารณชนเป็นครั้งแรก (IPO) ในตลาดหลักทรัพย์โตเกียว ประเทศญี่ปุ่น แทนที่จะเป็นตลาดหลักทรัพย์นิวยอร์กของสหรัฐอเมริกา, ตลาดหุ้นลอนดอนของอังกฤษ หรือตลาดหุ้นฮ่องกง บนเกาะฮ่องกง
สำหรับการเสนอขายหุ้น IPO ของ Saudi Aramco ถือเป็นการทำ IPO ที่มีมูลค่าสูงสุดในโลก โดยบริษัทคาดว่าจะสามารถระดมทุนมากถึง 1 แสนล้านดอลลาร์สหรัฐ จากการนำหุ้นเพียง 5% ของบริษัทออกเสนอขายครั้งนี้
การขายหุ้น IPO ดังกล่าว แบ่งออกเป็น 2 ช่วง คือ ช่วงแรกจะเป็นการขายหุ้นในตลาดหลักทรัพย์ซาอุดีอาระเบียปีนี้ และต่อมาจะมีการเสนอขายหุ้นในตลาดต่างประเทศ ช่วงปี 2563-2564
จากข้อมูลเบื้องต้นปี 2561 Saudi Aramco มีกำไร 111,000 ล้านดอลลาร์สหรัฐ (ตามการเปิดเผยของ Moody’s) เทียบบริษัทยักษ์ใหญ่ของโลกอย่าง Apple มีกำไร 59,400 ล้านดอลลาร์สหรัฐ ส่วน ExxonMobil บริษัทพลังงานรายใหญ่ที่สุดของสหรัฐ มีกำไร 20,000 ล้านดอลลาร์สหรัฐ ขณะที่ Royal Dutch Shell บริษัทพลังงานยักษ์ใหญ่สุดของโลก มีกำไร 23,400 ล้านดอลลาร์สหรัฐ
ที่ผ่านมา ตลาดหลักทรัพย์ทั่วโลก ต่างพากันยื่นข้อเสนอให้ Saudi Aramco นำหุ้นมาจดทะเบียนในตลาดของตน โดยตลาดหลักทรัพย์ลอนดอนและฮ่องกง ถือเป็นตัวเก็งช่วงแรก แต่ด้วยความไม่แน่นอนทางการเมือง จากปัจจัยการแยกตัวของอังกฤษออกจากสหภาพยุโรป (Brexit) ทำให้ตลาดหลักทรัพย์ลอนดอนไม่ได้รับเลือก ส่วนความวุ่นวายที่เกิดจากการชุมนุมประท้วงในฮ่องกง ได้ลดความน่าสนใจของตลาดหลักทรัพย์ฮ่องกงเช่นกัน
โดยบอร์ดบริหาร Saudi Aramco มองว่า การจดทะเบียนในตลาดหลักทรัพย์นิวยอร์ก จะทำให้บริษัทมีความเสี่ยงทางด้านกฎหมายมากเกินไป เนื่องจากตลาดมีการคุมเข้มด้านการเปิดเผยข้อมูลบริษัทจดทะเบียน และมีกฎระเบียบห้ามบริษัทจดทะเบียนพัวพันกับการเป็นแหล่งเงินทุนสนับสนุนการก่อการร้าย
อย่างไรก็ดีเจ้าหน้าที่ซาอุดีอาระเบียและ Saudi Aramco ระบุว่า แม้ตลาดหลักทรัพย์โตเกียว มีแนวโน้มได้รับเลือกเพื่อการจำหน่ายหุ้น IPO ของบริษัท แต่บริษัทยังไม่ได้ตัดสินใจขั้นสุดท้ายและทุกทางเลือกมีความเป็นไปได้ทั้งหมด
จากความน่าจะเป็นไปได้เบื้องต้น ถือเป็นข่าวดีต่อ “ตลาดหุ้นโตเกียว” เพราะหากเกิดขึ้นจริงจะทำให้มาร์เก็ตแคป ตลาดหุ้นโตเกียว เพิ่มขึ้นอย่างมีนัยสำคัญ แต่เมื่อปีที่ผ่านมา..
กล่าวคือ..มูลค่าการตลาดทั้งหมดของ Saudi Aramco อยู่ที่ 2,000,000 ล้านดอลลาร์สหรัฐ มากกว่า Microsoft ที่เป็นบริษัทที่มีมูลค่าการตลาดสูงสุด 900,000 ล้านดอลลาร์สหรัฐ
นั่นหมายถึง Saudi Aramco จะกลายเป็น “หุ้นแม่เหล็ก” ดึงดูดนักลงทุนทั่วโลก ที่จำเป็นเข้ามาลงทุนเพิ่มในตลาดหุ้นโตเกียวอย่างหลีกเลี่ยงไม่ได้..!!